遊沃洲山真封院
作者：吳處厚
朝代：宋

paragraphs: 幼年曾讀樂天碑，及壯亦覽高僧傳。
聞有沃洲風景佳，脚未能到心空羨。
近至新昌披縣圖，此山乃在吾廐圈。
想像時時掛夢魂，欲一遊之念無便。
夜來人報天姥雪，今日趁晴初出縣。
酸風瞥瞥吹我鬚，寒氣稜稜刮人面。
半膝短衫翻以輕，獨脚小轎快而健。
不知路入幽澗長，但覺山隨白雲轉。
靠昏投宿梅林村，侵卯便過真封院。
新霜滑澾行李難，一步一拄一回眩。
養馬坡前秋草黄，駿骨已埋無復見。
放鶴峰頭樹影孤，鶴不來歸雲漫漫。
入門觸物皆荒凉，塵几蠹經三五卷。
餓鴉叫噪繞生臺，野雀毰毸集寒殿。
老杉千尺惟空腔，猶有枯藤半縈纏。
憶昔江左全盛時，十有八人皆俊彥。
或吟或嘯或遨嬉，不覺回頭垂纓弁。
林泉耽味久成癖，魚鳥留連老忘倦。
前有道猷後法潛，錫杖卓泉堅志願。
晚則道林經構之，左右前後遂完繕。
煙霞一窟直幾錢，買醭商量價何賤。
聚徒數百日高談，供有香花齋有麵。
歲時浸久山浸荒，種粟燒畬耕掘遍。
茂林髠𩯝無幾存，莽蕩周回空一片。
惟餘溪水清汪灣，百匹秋光瀉寒練。
古今興廢盡如斯，欲去使人還戀戀。